
L E G E
pentru modificarea unor acte normative 
(aspecte privind independența Băncii Naționale) 
Parlamentul adoptă prezenta lege organică.

Art. I. – Legea nr. 548/1995 cu privire la Banca Națională a Moldovei (republicată în Monitorul Oficial al Republicii Moldova, 2015, nr.297-300, art.544), cu modificările ulterioare, se modifică după cum urmează:
1. La articolul 1, alineatul (2) va avea următorul cuprins:
„(2) Banca Naţională este o persoană juridică publică autonomă și independentă. Fără a aduce atingere art. 6 alin. (4) și (5), Banca Națională raportează Parlamentului cu privire la activitatea sa”.

2. La articolul 4, alineatul (2) va avea următorul cuprins:

„(2) Fără prejudicierea obiectivului său fundamental, Banca Națională, în limita atribuţiilor sale, contribuie la stabilitatea sistemului financiar.”
Se completează cu alineatele (3) și (4) cu următorul cuprins:

„(3) Fără prejudicierea obiectivelor stabilite la alin. (1) și (2), Banca Națională, în limita atribuţiilor sale, sprijină politica economică generală a statului.
 (4) Fără prejudicierea obiectivelor stabilite la alin. (1)-(3), Banca Națională, în limita atribuţiilor sale, susține politicile economice generale din Uniune, cu scopul de a contribui la realizarea obiectivelor Uniunii prevăzute în articolul 3 din Tratatul Uniunii Europene, acționând în conformitate cu principiul unei economii de piață deschise, în care concurența este liberă, favorizând o alocare eficientă a resurselor și respectând principiile stabilite la articolul 119 din Tratatul privind funcționarea Uniunii Europene.”.

3. La articolul 5:


La alineatul (1), litera c) va avea următorul cuprins:

„c) întocmeşte analize economice şi monetare, fără a aduce atingere art. 6 alin. (4) și (5), și în baza lor adresează Guvernului propuneri în scop informativ, aduce rezultatele analizelor la cunoştinţa publicului;”;

La alineatul (5), cuvintele „în consultare cu Guvernul” se exclud.

4. La articolul 6:

Alineatul (1):

 se completează la început cu textul „Fără a aduce atingere prevederilor alineatelor (4) și (5),”;
Se completează cu alineatul (31) cu următorul cuprins:

„(31) Orice proiect de act normativ al autorităţilor publice care priveşte domeniile de competență ale Băncii Centrale Europene se transmite obligatoriu acesteia spre consultare în conformitate cu articolul 127 alin. (4) și articolul 282 alin. (5) din Tratatul privind funcționarea Uniunii Europene și cu prevederile Deciziei nr. 98/415/CE a Consiliului privind consultarea Băncii Centrale Europene de către autoritățile naționale cu privire la proiectele de reglementare.”.
Alineatul (4) va avea următorul cuprins:

„(4) Banca Națională și membrii organelor de conducere sunt independenți în realizarea obiectivelor lor și în îndeplinirea atribuțiilor care le revin în temeiul prezentei legi. Banca Națională și membrii organelor de conducere nu solicită și nu acceptă instrucțiuni din partea Parlamentului, Guvernului, altor autorități publice ale Republicii Moldova, sau din partea oricărui alt organism sau altă parte terță.
Se completează cu alineatul (41) cu următorul cuprins:
„(41) În conformitate cu articolul 130 din Tratatul privind Funcționarea Uniunii Europene și cu articolul 7 din Statutul SEBC și al BCE, Banca Națională și membrii organelor de conducere sunt independenți în realizarea obiectivelor lor și în îndeplinirea atribuțiilor care le revin în temeiul prezentei legi, al Tratatului privind Uniunea Europeană, al Tratatului privind Funcționarea Uniunii Europene și al Statutului SEBC și al BCE. Banca Națională și membrii organelor de conducere nu solicită și nu acceptă instrucțiuni din partea Parlamentului, Guvernului, altor autorități publice ale Republicii Moldova,  instituțiilor, organelor, oficiilor sau agențiilor Uniunii, a guvernelor statelor membre sau din partea oricărui alt organism sau altă parte terță.”.
Alineatul (5) va avea următorul cuprins:

„(5) Parlamentul, Guvernul, alte autorități publice ale Republicii Moldova și oricare alte organisme sau părți terțe trebuie să respecte independența Băncii Naționale și nu vor încerca să influențeze, afecteze sau obstrucționeze activitatea Băncii Naționale și a membrilor organelor sale de conducere în exercitarea atribuțiilor lor. Fără a aduce atingere prevederilor art.11 alin.(4) şi art.111, subiecții menționați în primul enunț nu pot influența adoptarea și punerea în aplicare a actelor, inclusiv individuale, ale Băncii Naționale și nici nu pot aproba, revoca, amâna, anula sau influența în orice alt mod emiterea de către Banca Națională a unor astfel de acte.”
Se completează cu alineatele (6) și (7) cu următorul cuprins:

„(6) Parlamentul, Guvernul, alte autorități publice ale Republicii Moldova, instituțiile, organele, oficiile sau agențiile Uniunii, guvernele, agențiile, oficiile statelor membre și oricare alte organisme sau părți terțe trebuie să respecte independența Băncii Naționale în conformitate cu articolul 130 din Tratatul privind Funcționarea Uniunii Europene și articolul 7 din Statutul SEBC și al BCE, și nu vor încerca să influențeze, afecteze sau obstrucționeze activitatea Băncii Naționale și a membrilor organelor sale de conducere în exercitarea atribuțiilor lor. Fără a aduce atingere prevederilor art.11 alin.(4) şi art.111, subiecții menționați în primul enunț nu pot influența adoptarea și punerea în aplicare a actelor, inclusiv individuale, ale Băncii Naționale și nici nu pot aproba, revoca, amâna, anula sau influența în orice alt mod emiterea de către Banca Națională a unor astfel de acte.
  (7) Prevederile alin. (41) și (6) se aplică fără a aduce atingere competențelor Băncii Centrale Europene (în continuare - BCE) în raport cu Banca Națională, stabilite în Statutul SEBC și al BCE.”.
5. Se completează cu articolul 71 cu următorul cuprins:

„Articolul 71. Participarea în Sistemul European al Băncilor Centrale și alte organisme ale Uniunii Europene
(1) Banca Națională este parte integrantă a Sistemului European al Băncilor Centrale (în continuare - SEBC) și participă la activitatea acestuia în conformitate cu Statutul SEBC și al BCE.

(2) Banca Națională este obligată să acționeze în scopul realizării obiectivelor și sarcinilor SEBC în conformitate cu prevederile Tratatului privind Funcționarea Uniunii Europene, ale Statutului SEBC și al BCE, ale actelor normative aplicabile ale Uniunii Europene și prevederile prezentei legi. 

(3) Banca Națională subscrie și varsă contribuția sa la capitalul BCE în conformitate cu articolele 28 și 29 ale Statutului SEBC și al BCE.

(4) Guvernatorul Băncii Naționale este membru al Consiliului General al BCE. 

(5) Ca parte a Sistemului European de Supraveghere Financiară, Banca Națională participă în activitatea Autorității Bancare Europene (ABE) și a Comitetului European pentru Risc Sistemic (CERS).”.

6. Articolul 8:

Alineatul (2), după cuvântul „bugetare”, se completează cu textul „ , fără a aduce atingere art. 6 alin. (4) și (5)”;

Alineatul (3) va avea următorul cuprins:

„(3) Guvernatorul Băncii Naţionale sau membrii Consiliului de supraveghere, sau membrii Comitetului executiv prezintă Parlamentului sau comisiilor lui permanente politicile Băncii Naţionale în scop de informare și fără a aduce atingere art. 6 alin. (4) și (5), avizează proiecte de legi, la cererea Parlamentului.”.

7. La articolul 182, textul „art.16 alin.(1), (2) şi (4) din Legea nr.575/2003 privind garantarea depozitelor în sistemul bancar” se substituie cu textul „Legii nr. 160/2023 cu privire la garantarea depozitelor în bănci”.
8. Articolul 21 va avea următorul cuprins:
„Articolul 21. Devizul de cheltuieli 

(1) Anual, toate cheltuielile administrative și investițiile capitale ale Băncii Naţionale se planifică în devizul de cheltuieli și, respectiv, în alocațiile pentru investiții, care includ exclusiv aceste categorii de cheltuieli și investiții. Devizul de cheltuieli şi alocaţiile pentru investiţii se aprobă de către Consiliul de supraveghere și se verifică, în execuţie, conform practicilor şi procedurilor controlului şi auditului intern.

(2) Curtea de Conturi auditează legalitatea şi regularitatea devizelor de cheltuieli şi a alocaţiilor pentru investiţii ale Băncii Naţionale. Auditul public extern al Curţii de Conturi se desfășoară cu respectarea art. 6 alin. (4) și (5) și se limitează  la examinarea eficienţei operaţionale a deciziilor luate de conducerea Băncii Naţionale, excluzîndu-se cele ce ţin de implementarea politicii monetare şi valutare a Băncii Naţionale, de gestionarea rezervelor internaționale ale statului, promovarea bunei funcționări a sistemelor de plăți  și de realizarea obiectivelor și sarcinilor SEBC.”.

9. La articolul 23, alineatul (12) va avea următorul cuprins:

„(12) Hotărârea de revocare a Guvernatorului Băncii Naționale poate fi atacată la Curtea de Justiție a Uniunii Europene în conformitate cu articolul 14.2 din Statutul SEBC. Hotărârea de revocare a celorlalți membri ai organelor de conducere ale Băncii Naționale poate fi atacată la Curtea de Apel Centru în termen de 15 zile de la publicarea acesteia în Monitorul Oficial al Republicii Moldova.”.
10. La articolul 25 alineatul (2), al doilea enunț se substituie cu textul „Membrii organelor de conducere nu pot desfășura alte activități remunerate, cu excepția activităților didactice și științifice. Prin derogare de la prevederile din al doilea enunț, membrii Comitetului executiv pot exercita activitățile prevăzute de Regulamentul de funcționare al Comitetului executiv, precum și atribuțiile aferente desemnării de către Banca Națională în condițiile Legii nr. 232/2016 privind redresarea și rezoluția băncilor și ale Legii nr. 92/2022 privind activitatea de asigurare sau de reasigurare. În cazul unei asemenea desemnări, mandatul deținut se suspendă de drept pe durata exercitării atribuțiilor conferite prin desemnare.”.
11.  Articolul 34 se completează cu alineatul (8) cu următorul cuprins: 
„(8) În conformitate cu prevederile art. 76 lit. n) din Codul muncii nr. 154/2003,  contractul individual de muncă se suspendă pe perioada deținerii de către salariat, în condițiile Codului electoral, a calității de candidat/candidat independent la o funcție electivă, reprezentant al concurentului electoral/participantului la referendum, persoană de încredere a concurentului electoral/participantului la referendum sau trezorier, precum și pe perioada în care salariatul face agitație în favoarea unui partid, sau în cazul desemnării în calitate de administrator temporar/administrator special, de lichidator al entităților supravegheate de Banca Națională.”.
12. La articolul 35 alineatul (1), după textul „organelor de conducere ale Băncii Naționale,” se completează cu textul „administratorul temporar, administratorul special sau”.
13. La articolul 36:

La alineatul (4), litera i), după textul „băncilor centrale,” se completează cu textul „BCE,”;

Se completează cu alineatul (41) cu următorul cuprins:

„(41) Informația ce constituie secret profesional nu se divulgă și nu se furnizează chiar dacă survine una din situațiiile prevăzute la alin. (4), dacă divulgarea sau furnizarea informației contravine atribuțiilor și obligațiilor Băncii Naționale stabilite în Tratatul privind Funcționarea Uniunii Europene și în Statutul SEBC și al BCE sau dacă divulgarea sau furnizarea informației poate prejudicia reputația sau interesele BCE sau ale băncilor centrale ale statelor membre ale Uniunii Europene.”; 
Alineatul (6) se completează cu următorul enunț:

„Banca Națională poate furniza informație ce constituie secret profesional BCE în conformitate cu obligațiile stabilite în Statutul SEBC și al BCE.”.

14. La articolul 37, alineatul (2) va avea următorul cuprins:

„(2) Banca Naţională oferă Guvernului consultaţii în problemele monetare şi financiare importante ce ţin de competenţa sa, iar Guvernul oferă consultaţii Băncii Naţionale în problemele ce ţin de competenţa lui, fără a aduce atingere art. 6 alin. (4) și (5).”.
15. Articolul 41 va avea următorul cuprins:

„Articolul 41. Interdicția de finanțare a sectorului public

(1) În conformitate cu art. 123 din Tratatul privind Funcționarea Uniunii Europene și Regulamentul Consiliului (CE) nr. 3603/93 de precizare a definițiilor necesare aplicării interdicțiilor menționate la articolele 104 și 104b alineatul (1) din tratat, creditele pe descoperit de cont sau orice alt tip de facilitate de credit de la Banca Națională, Banca Centrală Europeană sau de la băncile centrale ale statelor membre în favoarea instituțiilor, organelor, oficiilor sau agențiilor Uniunii, administrațiilor publice centrale, autorităților regionale sau locale, celorlalte autorități publice, celorlalte organisme sau întreprinderi publice din statele membre, se interzic, precum și achiziționarea directă de la acestea de către Banca Națională, Banca Centrală Europeană sau băncile centrale naționale de titluri de creanță.

(2) Interdicția de finanțare a sectorului public nu se aplică în cazurile exceptate conform art. 123 alin. (2) din Tratatul privind Funcționarea Uniunii Europene și conform prevederilor Regulamentului Consiliului (CE) nr. 3603/93.”.

16. Articolul 69: 

La alineatul (1), după cuvântul „Parlamentului”, se completează cu textul „în scop de informare și fără a aduce atingere prevederilor art. 6 alin. (4) și (5), ”;

La alineatul (2), după cuvântul „Guvernului”, se completează cu textul „ , în scop de informare și fără a aduce atingere prevederilor art. 6 alin. (4) și (5), ”.
17. Articolul 701:
La alineatul (1), textul „în modul stabilit de către Guvern, în baza listelor de inventariere” se substituie cu textul „conform reglementărilor sale interne”.

La alineatul (2), textul „transmiterea cu titlu gratuit a bunurilor Băncii Naţionale prin trecerea bunurilor dintr-un domeniu în altul, prin trecerea bunurilor de la Banca Naţională în proprietatea unităţilor administrativ-teritoriale, prin trecerea bunurilor mobile ale domeniului public şi a bunurilor imobile de la Banca Naţională către o autoritate publică/instituţie publică” se substituie cu textul „trecerea bunurilor Băncii Naționale dintr-un domeniu în altul”.
Se completează cu alineatul (21) cu următorul cuprins:

„(21) Prevederile art. 14 alin. (1) lit. b), c) și d), alin. (3)-(61) din Legea nr. 121/2007 privind administrarea şi deetatizarea proprietăţii publice nu se aplică în privința bunurilor Băncii Naționale.”.

Alineatul (3) se abrogă.
18. Articolul 72:

La alineatul (1), după textul „atribuţiilor sale,” se completează cu textul „ inclusiv cele necesare pentru realizarea obiectivelor și sarcinilor conform Statutului SEBC și ale BCE,”.
19. Articolul 761 se abrogă.

Art. II. – La articolul 388 alineatul  (2) din Legea nr. 550/1995 cu privire la lichidarea băncilor (republicată în Monitorul Oficial al Republicii Moldova, 2011, nr. 78-81, art. 199), cu modificările ulterioare, textul „cu excepția cazului în care lichidatorul este salariat al Băncii Naţionale” se exclude.
Art. III. – Articolul 131 alineatul (1) din Legea nr. 202/2017 privind activitatea băncilor (publicată în Monitorul Oficial al Republicii Moldova, 2017, nr. 434-439, art. 727), cu modificările ulterioare, se completează cu litera e) cu următorul cuprins:

„e) Băncii Centrale Europene, în conformitate cu obligațiile stabilite în Statutul SEBC și ale BCE.”.
Art. IV. – Legea nr. 160/2023 cu privire la garantarea depozitelor în bănci (publicată în Monitorul Oficial al Republicii Moldova, 2023, nr. 235-236, art. 418), cu modificările ulterioare, se modifică după cum urmează:

1. La articolul 6 alineatul (2), litera f), textul „în cazul în care oricare dintre fondurile administrate are o insuficienţă de lichiditate, în baza garanţiilor acceptabile pentru Banca Naţională;” se substituie cu textul „în cazul și în condițiile prevăzute la art. 44;”.

2. La articolul 42 lit. c), cuvintele „în conformitate cu prevederile legislației” se substituie cu textul „în condițiile art. 44”.

3. Articolul 44:

La alineatul (1), cuvintele „sau de la Banca Națională” se substituie cu textul „în condițiile alin. (3) și (4) sau de la Banca Națională în condițiile alin. (2) și (4)”;

            Alineatul (2) va avea următorul cuprins:

„(2) În situații de urgență, în vederea neadmiterii periclitării stabilității financiare, Banca Națională, pe baza propriei evaluări, poate acorda FGDSB, în mod excepțional și de la caz la caz, împrumuturi pe termene ce nu pot depăși 90 zile, cu condiţia garantării integrale a acestora cu valori mobiliare de stat, emise de Ministerul Finanţelor, şi/sau cu alte active ale Fondului de acoperire a depozitelor bancare, acceptate ca active eligibile pentru garantare de către Banca Naţională.”.  

Art. V. Dispoziții finale și tranzitorii 

(1) Prezenta lege intră în vigoare peste 1 lună de la data publicării în Monitorul Oficial al Republicii Moldova, cu excepția art. I pct. 2 (în partea în care se referă la articolul 4 alin. (4)), art. I pct. 4 (în partea în care se referă la articolul 6 alineatele (31), (41), (6) și (7) din Legea nr. 548/1995), pct. 5, pct. 8 (în partea în care se referă la completarea art. 21 alin. (2) cu textul „și de realizarea obiectivelor și sarcinilor SEBC”), pct. 9, 13, 15, 18, art. III, care intră în vigoare la data aderării Republicii Moldova la Uniunea Europeană. 

(2) La data aderării Republicii Moldova la Uniunea Europeană, alineatele (4) și (5) ale articolului 6 din Legea nr. 548/1995 se abrogă. De la data aderării Republicii Moldova la Uniunea Europeană, orice trimitere la articolul 6 alineatele (4) și (5) din Legea nr. 548/1995 se consideră trimitere la articolul 6 alin. (41) și, respectiv, alin. (6) din Legea nr. 548/1995.

(3) Dispozițiile art. I pct. 11 și art. II nu se aplică salariaților Băncii Naționale care au calitatea de lichidatori ai băncilor în proces de lichidare pendinte la data intrării în vigoare a prezentei legi.

